น้ำมันดิบขยับลงหลังกังวลปัญหาหนี้กรีซ
เบรนท์ส่งมอบ ธ.ค. ปรับลดลง 0.33 เหรียญ ส่วนเวสต์เท็กซัส ส่งมอบ ธ.ค. ปรับลดลง 0.50 เหรียญฯ
13 พ.ย. 2555

เบรนท์ส่งมอบ ธ.ค. ปรับลดลง 0.33 เหรียญ ส่วนเวสต์เท็กซัส ส่งมอบ ธ.ค. ปรับลดลง 0.50 เหรียญฯ 
หน่วยวิเคราะห์สถานการณ์พลังงาน บริษัทไทยออยล์ รายงานสถานการณ์ราคาน้ำมันประจำวันที่ 13 พ.ย. 55 ว่า  นักลงทุนยังคงกังวลต่อปัญหาวิกฤติหนี้สินในกรีซ หลังล่าสุดวานนี้ที่ประชุมรัฐมนตรีคลังของสหภาพยุโรปมีมติยังไม่อนุมัติเงินช่วยเหลืองวดถัดไปแก่กรีซ 3.15 หมื่นล้านยูโร โดยให้รัฐบาลกรีซกลับไปพิจารณากรอบนโยบายการคลังใหม่ รวมทั้งรอผลรายงานจากผู้ตรวจสอบทรอยก้า ก่อนพิจารณาใหม่อีกครั้งในการประชุมวันที่ 20 พ.ย. แต่ที่ประชุมยินยอมข้อเรียกร้องของกรีซที่ขอขยายระยะเวลาดำเนินนโยบายรัดเข็มขัดทางการคลังไปอีก 2 ปี
นอกจากความกังวลต่อปัญหาวิกฤติหนี้สินในยุโรปแล้ว ความกังวลต่อภาพรวมเศรษฐกิจโลก โดยเฉพาะความเสี่ยงเรื่องหน้าผาการคลัง (US Fiscal Cliff) ในสหรัฐฯยังคงเป็นปัจจัยกดดันนักลงทุน
ด้านอุปสงค์ พบว่า ตัวเลขความต้องการใช้น้ำมันในจีนเดือน ต.ค. ปรับเพิ่มขึ้นกว่า 6.5% เทียบกับช่วงเดียวกันปีที่แล้ว โดยอยู่ที่ 9.71 ล้านบาร์เรลต่อวัน ใกล้เคียงกับตัวเลขเดือน ก.ย. ซึ่งเป็นระดับสูงที่สุดเป็นประวัติการณ์ที่ 9.79 ล้านบาร์เรลต่อวัน โดยมีสาเหตุหลักมาจากการเพิ่มปริมาณน้ำมันคงคลัง รวมทั้งมีโรงกลั่นใหม่จำนวน 2 โรงเพิ่มขึ้น โดยมีกำลังการกลั่นประมาณ 0.24 ล้านบาร์เรลต่อวัน ส่วนในด้านอุปทานมีปัจจัยเสี่ยง จากความตึงเครียดระหว่างอิสราเอลและซีเรียดเรื่องข้อพิพาทที่ราบสูงโกลัน
ราคาน้ำมันเบนซิน ปรับเพิ่มขึ้นมากกว่าราคาน้ำมันดิบดูไบโดยได้รับแรงหนุนจากราคาน้ำมันเบนซินในสหรัฐฯที่ปรับเพิ่มขึ้นมากเมื่อวันศุกร์ที่ผ่านมา ขณะที่อินโดนีเซียและเวียดนามยังไม่มีการนำเข้าเพิ่มเติม ราคาน้ำมันดีเซล ปรับเพิ่มขึ้นตามราคาน้ำมันดิบดูไบ อย่างไรก็ดีอุปทานที่ปรับเพิ่มขึ้นขณะที่ความต้องการใช้ในภูมิภาคทรงตัว ยังเป็นปัจจัยกดดันราคาน้ำมันดีเซลในภูมิภาคอย่างต่อเนื่อง
สำหรับปัจจัยที่ต้องน่าจับตา ได้แก่ ความกังวลปัญหาวิกฤตหนี้ยุโรปและการจัดการปัญหา Fiscal Cliff ของสหรัฐฯ ติดตามการประชุมรัฐมนตรีการคลังสหภาพยุโรปในวันนี้ติดตามตัวเลขความเชื่อมั่นทางเศรษฐกิจ (ZEW) ของสหภาพยุโรปและเยอรมนี รวมทั้งสถานการณ์ความตึงเครียดระหว่างอิสราเอลกับซีเรีย
ราคาน้ำมันดิบ วันที่ 12 พ.ย. 55 (เหรียญสหรัฐ/บาร์เรล)
เวสต์เท็กซัส (ธ.ค.)           85.57       -0.50
เบรนท์ (ธ.ค.)                109.07       -0.33
ดูไบ                            106.25       +1.53
ราคาน้ำมันสำเร็จรูปประเทศสิงคโปร์ วันที่ 12 พ.ย. 55 (เหรียญสหรัฐ/บาร์เรล)
เบนซินออกเทน 95                         119.22         +2.82
น้ำมันก๊าดและอากาศยาน                  124.50         +1.48
น้ำมันดีเซลหมุนเร็ว (0.5%กำมะถัน)     122.67         +1.59
น้ำมันเตา (3.5% กำมะถัน)                 96.13         +1.98